《次韵大人与藤守游东山》
宋代·苏过

滩声已悲秋，涧色犹藏春。驾言东山游，缅彼千载人。

使君平阳意，客至但饮醇。风松作鼓吹，迎送长江滨。

尔来乘桴翁，归路物色新。高情寓箕颍，绝意登麒麟。

三吴有负郭，𥝧稏秋盈囷。瘴茅喜欲脱，下泽还当巾。

缥缈九疑行，此生定知津。故人傥见思，尺书凭素鳞。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。